
Ciklodextrin polimerek: új lehetőségek a génterápiában

Napjainkban az RNS-alapú terápiák egyre jelentősebb szerepet töltenek be a különböző
betegségek kezelésében. Az siRNS egy 21-25 bázispárból álló, duplaszálú molekula, mely
a géncsendesítésben játszik szerepet azáltal, hogy degradálja az mRNS-t. Az mRNS több
száz vagy ezer bázisból álló egyszálú molekula, melyről a kódolt fehérje íródik át,
expresszálódik. Az RNS molekulák nagy molekulaméretüknek és polianionos jellegüknek
köszönhetően nehezen juttathatóak be a sejtekbe. Ezen probléma kiküszöbölésére számos
hordozórendszer áll rendelkezésre, amelyek között gyakran találhatók liposzóma vagy
polimer alapú szállító rendszerek. A ciklodextrinek széles körben alkalmazott
segédanyagok a lipofil molekulák oldhatóságának és biohasznosulásának növelésére, míg
egyes polimer származékaik alkalmasak lehetnek makromolekulák, így az RNS molekulák
szállítására is.
Kutatómunkánk során célul tűztük ki egy pozitívan töltött ciklodextrin polimer, valamint a
polietilén-imin siRNS és mRNS hordozóképességének vizsgálatát, összehasonlítását. A
formulált poliplexek fizikokémiai tulajdonságainak, celluláris internalizációjának, valamint
a géncsendesítésre vagy fehérje expreszsióra gyakorolt hatásuk vizsgálatát.
Az alkalmazott polimerek citotoxicitását MTT módszerrel vizsgáltuk HeLa méhnyak epitél
sejteken. A különböző nitrogén/foszfát (NP) arányban formulált poliplexeket
méreteloszlásuk és zéta-potenciáljuk alapján karakterizáltuk. A polimer és az RNS
molekulák közötti kölcsönhatást gélelektroforézissel is jellemeztük. A hordozórendszerek
celluláris internalizációját és intracelluláris hatásait fluoreszcens mikroszkópiával és
áramlási citometriával vizsgáltuk.
Összességében elmondható, hogy a ciklodextrin polimer alacsonyabb citotoxicitást mutat,
mint a polietilén-imin. Mindkét polimer képes megkötni mind az siRNS-t, mind az mRNSt, azonban a különböző polimerrel formulált poliplexek eltérő celluláris internalizációt
mutatnak. A ciklodextrin polimer alapú hordozórendszerek képesek befolyásolni a fehérjék
expresszióját, azonban a polietilén-iminnel formulált poliplexek nagyobb hatékonyságot
mutatnak



